**ПРАВИЛНИК**

**за организацията и дейността на младежките клубове**

**на територията на Община Добричка**

**Раздел I**

**Общи положения**

**Чл.1.** С този Правилник се урежда основните правила за организацията и дейността на младежките клубове, наричани за краткост по нататък „клубове”, като форма за социална интеграция на младите хора на територията на Община Добричка. Младежките клубове функционират на демократична основа, съобразно принципите, заложени в програмата за развитие на младежта в община Добричка.

**Чл.2.** Клубовете се учредяват на териториален принцип в населените места на Община Добричка и приемат наименование на клуба.

**Чл.3.** Клубовете са местна дейност, финансирана от общинския бюджет за съответната година.

**Чл.4.** Клубовете имат за цел да съдействат за пълноценното поддържане на социалните контакти, социалната интеграция и активното включване на младежите, като осъществяват дейности и мероприятия със социален, здравен и културен характер и проекти чрез създаване на младежки организации.

**Чл.5.** Клубовете осъществяват следните дейности и мероприятия:

1.социални – срещи и социални контакти на клубните членове; организиране на срещи и консултации с представители на общински и държавни институции, имащи отношение по проблемите на младежта; партньорство с организации извън съответното населено място;

2.културни – честване на национални, религиозни и лични празници; организиране на културно-масови прояви; участие в конкурси, фестивали и други форми на художествената самодейност на местно, регионално, национално и наднационално ниво и други.;

3.спортно-занимателни игри – шах, тенис на маса и други игри без хазартен характер.

**Чл.6.** За изпълнение на своите цели и инициативи клубовете си сътрудничат с с други младежки клубове, както и с неправителствени организации, юридически и физически лица.

**Чл.7.** Членовете на клуба сами определят името на съответния клуб.

**Раздел II**

**Организация и управление**

**Чл.8.** Клубовете се разкриват и закриват с решение на Добрички общински съвет по предложение на кмета на Общината.

**Чл.9.** (1) Клубовете в населените места на територията на общината се откриват, ако в съответното населено място има минимум 20 младежи, желаещи да учредят такъв.

(2)Учредители и/или членове на клуба по реда на този правилник могат да бъдат само лица с адресна регистрация (постоянен или настоящ адрес) в съответното населено място не по-малко от 11 души.

**Чл.10.** Клубовете са достъпни за всички лица на възраст 18-35 години, живеещи в съответното населено място, при спазване разпоредбите на този Правилник и Правилника за вътрешния ред на съответния клуб.

**Чл.11.** Помещенията, в които се разкриват клубовете се осигуряват от Община Добричка и се предоставят от кмета на общината с договор за безвъзмездно ползване, след решение на Общински съвет.

**Чл.12.** Общинската администрация подпомага финансово, методически и организационно клубовете на територията на Община Добричка и осъществява контрол по законосъобразността на техните действия.

**Чл.13**. Разходите по издръжката на клубовете се осигуряват от източниците за финансиране, посочени в чл.23.

**Чл.14.** Клубовете се разкриват след писмено заявление, подписано от изискуемия минимален брой жители на съответната възраст от съответното населено място, до кмета на общината.

**Раздел III**

**Членство и органи на ръководство в клубовете на младежите**

**Чл.15.** Членството в клуба възниква по силата на писмена молба отправена до Председателя на клубния съвет.

**Чл.16.** Членски внос заплащат всички членове на съответния клуб, като размера му се определя с решение на Общото събрание, но не по-малко от 1 лв./месечно.

**Чл.17.** Средствата набирани от членски внос могат да се ползват за заплащане на социални, здравни, културни и др. дейности в съответния клуб с решение на клубния съвет.

**Чл.18.** Органи на управление на клубовете са общото събрание, клубният и контролния съвет.

**Чл.19.** (1) Кметът на Общината назначава технически организатор по предложение на Общото събрание на клуба, съобразно одобрената от Общинския съвет численост на персонала по населени места.

(2) Техническият организатор е отговорното длъжностно лице по опазване на имуществото, организира поддържане на хигиената, целесъобразното ползване на клубната база и съдейства на ръководството за осъществяване дейността на клуба.

**Чл.20**. (1) Общото събрание се състои от всички младежи членуващи в клуба. То се свиква най-малко веднъж в годината по предложение на председателя или на 1/3 от членовете на Клуба и се счита за редовно, ако са присъствали 50% плюс един от ползващите услугите на клуба. Решенията му са валидни при обикновено мнозинство от присъстващите.

(2) В събранията на клуба могат да участват с право на съвещателен глас кмет/кметски наместник, представител на Община Добричка, отговарящ за младежката дейност.

(3) Общото събрание на клуба избира клубен съвет в състав от 3 души – председател, зам.- председател и касиер, както и контролен съвет от 3 души – председател и двама членове.

(4) Общото събрание:

1. приема и освобождава членове на клуба

2. приема правилник за вътрешния ред;

3.обсъжда и приема ежегодно отчетния доклад на клубния и контролния съвет;

4. приема програма за дейността на клуба, която се представя за сведение в Община Добричка в срок до 15 ноември на предходната година.

(5) Общото събрание се свиква по инициатива на:

1. кмета на община Добричка;

2. председателя на клуба;

3. една трета от членовете на клуба;

4.кмет/кметски наместник на населеното място.

**Чл.21.** (1) Клубният съвет:

1. предлага правилник за вътрешния ред;

2. изготвя и представя на общото събрание годишен отчет за дейността на клуба;

3. предлага проекто-програма за дейността на клуба;

4. поддържа връзка с общината, с неправителствени организации, частни физически лица, фирми, фондации и др.;

5. организира и ръководи дейността на клуба.

(2) Председателят на клубния съвет представлява клуба в отношенията с общинската администрация и други организации и лица.

**Чл.22.** Контролният съвет упражнява контрол за целесъобразното и законосъобразно осъществяване дейността и разходване на собствените средствата на клуба, както и за опазване на неговото имущество.

**Раздел IV**

**Финансиране**

**Чл.23.** Източници на финансиране на клубовете са:

1.бюджетни средства, в рамките на гласувания бюджет за съответната година за подпомагане на клубовете по решение на общински съвет, като изразходваните бюджетни средства от клубовете се доказват с надлежно оформени финансови документи. Разходите ще подлежат на актуализация за всяка следваща година в зависимост от бюджета на общината, годишния отчет на съответния клуб;

2. доброволни вноски;

3. дарения, спонсорство;

4. членски внос;

5.при участие в проекти на ЕС на младежките организации;

6.други приходи, допустими съгласно действащата нормативна уредба.

**Чл.24.** Паричните вноски в клубовете се събират от касиера на клуба и се записват в приходно-разходна книга срещу подпис на вносителя.

**Чл.25.** В клубовете се води следната задължителна документация:

1. приходно-разходна книга;

2. инвентарна книга за имуществото на клуба;

3. протоколни книги за отразяване на решенията на общото събрание на клубния и контролния съвет.

**Раздел V**

**Права и задължение на клубовете**

**Чл.26.** Членовете на клуба са длъжни:

1.да заплащат редовно членския си внос;

2.да спазват хигиената в клуба;

3.да полагат грижи за стопанисване на помещенията и имуществото на клуба;

4.да проявяват инициатива за подобряване работата в клуба;

5.да спазват реда определен с Правилника за вътрешния ред на клуба;

6.да спазват разпоредбите на настоящият правилник.

**Чл.27.** Не се позволява:

1. В помещенията, собственост на Общината, предоставени на клубовете за осъществяване на дейността им да се извършва политическа, търговска или друга дейност, извън посоченото в чл. 5;

2. Възмездно или безвъзмездно предоставяне на клубните помещения на трети лица;

3. Заплащане на наем при ползване на помещението на клуба от младежи за лични тържества.

**Раздел VI**

**Прекратяване на членство**

**Чл.28.** Членството в Клуба се прекратява:

1. по взаимно съгласие, изразено писмено;
2. чрез едностранно волеизявление, подадено до председателя на клуба;
3. при неплащане на годишния членски внос за една календарна година;
4. при системно нарушение разпоредбите на този Правилник след решение на Общото събрание;
5. при навършване на 35-годишна възраст.

**Раздел VII**

**Преходни и заключителни разпоредби**

§1. Съществуващите към момента на влизане в сила на настоящия Правилник младежки клубове на територията на Община Добричка, следва в двумесечен срок да приведат дейността си в съответствие с неговите разпоредби.

§2. Изпълнението и контрола по прилагане на правилника се осъществява от кмета на Общината или определено със заповед длъжностно лице от общинската администрация.

§3. Настоящият Правилник е приет с Решение № 807 по Протокол 35/26.04.2018г. на Добрички общински съвет, на основание чл.21, ал.1, т.23 и ал.2 от ЗМСМА, влиза в сила от 14.05.2018г. и е задължителен за прилагане от всички младежки клубове на територията на Община Добричка.

**Председател Добрички Общински съвет \_\_\_\_\_\_/п\_\_\_\_\_\_\_**

 **Донко Марев**